अमेरिकी दूतावासलाई जेरुसेलममा स्थानान्तरण गर्नु डरलाग्दो कदम हो, जसका कारण अमेरिकाले नै ठूलो मूल्य चुकाउनुपर्ने हुन्छ । ट्रम्पको निर्णविरुद्ध अझै ठूला विरोध प्रदर्शन हुनेछन् । यस्तो अवरोध पूर्वी जेरुसेलममा बसोवास गर्ने तीन लाख प्यालेस्टेनी वा विश्वभरका एक करोड २० लाखभन्दा बढी प्यालेस्टेनीबाट मात्र हुनेछैन । ट्रम्प प्रशासनले बुझ्न नसकेको मुख्य विषय यो हो कि मक्का र मदिनापछि मुस्लिमहरूको तेस्रो पवित्रस्थल जेरुसेलम इजरायल र प्यालेस्टाइनहरूको मात्र विवादको विषय होइन । यसको त अरब राष्ट्रका ३५ करोड जनसंख्या र एक दशमलव पाँच अरब मुस्लिमसँग प्रत्यक्ष सम्बन्ध छ । त्यसमा उनीहरूको दाबीसमेत छ । ट्रम्पले सोच्न सक्लान् कि साउदी अरेबियासँग उनको अहिलेको हनिमुनले मुस्लिम नेताहरूलाई पछाडि धकेल्न ब्याकअपका रूपमा काम गरेको छ । तर, यो उनको भ्रम मात्र हो ।
